Caroline Stage Olsen (M), 2025-11-06:
Tak for det.
Jeg har valgt at lade mig inspirere lidt af hr. Lars Boje Mathiesen og sige, at jeg gerne vil gøre det fuldstændig klart, at jeg siger ja til den digitale identiteltstegnebog.
Jeg vil også gerne gøre det fuldstændig klart, at den er frivillig at bruge, selv om der har været sagt mangt og meget heroppe på denne flotte talerstol.
Vi står i dag med et lovforslag, som jeg synes er et vigtigt skridt, et skridt i en retning af at give borgerne øget kontrol over deres egne data på en sikker, moderne og brugervenlig måde.
Den nationale identitetstegnebog er et frivilligt tilbud, der kan give borgere, myndigheder og virksomheder nye muligheder for en enkel og sikker brug af digitale beviser.
Med den her tegnebog får vi et værktøj, der fremover kan bruges til digitalt alderstjek.
Som det også er blevet sagt af en ordfører tidligere, giver lovforslaget her ikke hjemmel til aldersverificering.
Det skal vi diskutere en anden gang, og det glæder jeg mig i øvrigt også til, men det her er ligesom midlet bl.a. også til det på en sikker og privatlivsbeskyttende måde.
Det synes jeg faktisk er en milepæl.
Vi har netop stået her og diskuteret rigtig mange gange, hvorvidt man kan verificere sig selv på en privatlivssikret måde, og det har vi ikke haft mulighed for før.
Det har vi nu, og det synes jeg sådan set er positivt.
Lovforslaget, som i dag behandler, har en sammenhæng til den såkaldte eIDAS2-forordning.
Forordningen skal give borgere og virksomheder nye muligheder, og den skal styrke sammenhængskraften og den digitale suverænitet i Europa.
I dag har vi nogle walletløsninger, undskyld, pungløsninger, som er udarbejdet af store amerikanske teknologigiganter, og det her forslag er jo sådan set også et forsøg på at få noget af den data fravristet de store teknologigiganter og få den tilbage på borgernes egne hænder.
Det, vi snakker om nu, og det, vi introducerer i foråret 2026, er tegnebogen som app og et tilbud til borgeren.
Appens beviser skal kunne bruges i Danmark og forhåbentlig også til aldersverificering online på tværs af Europa.
Så skal der senere bygges videre på løsningen, så den kan bruges fuldt ud i EU.
Vi har også snakket om, at danske it-projekter nogle gange bliver en kende for store og for uoverskuelige, og at det tit kommer til at have nogle konsekvenser, som man ikke havde forudset.
Som jeg også sagde før, skaber lovforslaget et frivilligt tilbud – det synes jeg det er enormt vigtigt at understrege, og jeg vil her gerne beklage det, hvis vi i bemærkningerne til høringssvaret ikke har gjort det tydeligt nok – og jeg er også glad for, at ordførerne tager muligheden for at tage den del op.
Det skal være frivilligt, og der skal være andre muligheder.
Det er jeg fuldstændig enig med ordførerne i, og ingen borgere eller virksomheder bliver som følge af lovforslaget tvunget til at bruge tegnebogsappen.
Tegnebogen er udviklet efter princippet privacy by desgin og med høj sikkerhed, så brugeren har fuld kontrol over egne data, og hvis vi ikke gjorde det på den måde, ville vi heller ikke leve op til forordningen.
Så det er fuldstændig essentielt, og det ville det også være, hvis det ikke var en del af en forordning, at det er privatlivssikret.
Det vil sige, at staten, om man kan lide den eller ej, ikke kan følge med i, hvor, hvorfor eller hvornår man bruger sine beviser, og det synes jeg er fuldstændig essentielt i den her debat.
Lovforslaget indfører i første omgang to offentlige beviser.
Jeg kan høre, at der også har været diskussion om alle mulige andre, men det er i det her lovforslag to offentlige beviser, nemlig et legitimationsbevis og et aldersbevis.
Aldersbeviset kan man som borger bruge til at bevise sin alder, f.eks. hvis man køber aldersbegrænsede varer, eller hvis man skal bevise sin alder online.
I dag vil man, når man skal købe en vare i et supermarked, som udgangspunkt vise et fysisk identifikationsmiddel.
Problemet med de fysiske identifikationsmidler er, at der ikke kun står, hvor gammel man er, men at der også står alt muligt andet, som modtageren ikke nødvendigvis har behov for at vide om en.
Så det her er jo faktisk også for at sikre, at vi giver så få data som overhovedet muligt i hænderne på andre, når vi verificerer os.
Det synes jeg er et rigtig sundt princip.